钦定古今图书集成/理学汇编/文学典/第105卷 > 李义壮
## 钦定古今图书集成/理学汇编/文学典/第105卷 > 李义壮

按《广东通志》：“义壮字稚大，番禺人。嘉靖癸未进士。初
令仁和，其政在锄治豪强，矜恤茕独。三年迁户部主
事，司临清，钞关以进，羡馀七馀万受旌，改礼部仪制。
义壮工古文词，其时诸郎如田汝成、王慎中、屠应峻，
悉负儁名，而独严事义壮，以为益友。历员外郎，出为
广西督学佥事，转湖广副使，备兵辰、沅。先是苗人不”
靖，都御史万镗以为忧。义壮至，督兵直走卢溪，急攻
其为梗者，以次歼焉。诸砦遂望风降附，境内以平。诏
赐白金、文绮，加俸一级。历四川参政、福建按察使。革
冗毙，清吏蠹，杜请托，缙绅大夫莫敢干以私者。转右
布政，擢佥都御史，巡抚贵州。时方征苗，所规画多与
总制张岳相左，遂乞休。既归，有司造请，多不报。日检
阅百家之书，为文弘博，浩瀚有则，诗亦壮丽，无卑琐
之态。性刚方，于人过必嫚骂不能容。于砥砺名节者
则愿与交，懽不少忤，以故士论归焉。著述最富，多散
佚。所存《三洲初稿》十五卷，行于世。子成性，领乡试第
一，蚤卒。